PREDKLADACIA SPRÁVA

Ministerstvo spravodlivosti Slovenskej republiky predkladá návrh vyhlášky Ministerstva spravodlivosti Slovenskej republiky, ktorou sa mení vyhláška Ministerstva spravodlivosti Slovenskej republiky č. 355/2014 Z. z. o centrálnom registri exekúcií v znení vyhlášky č. 421/2021 Z. z. (ďalej len „návrh vyhlášky“) ako iniciatívny materiál.

Navrhovaná právna úprava reaguje na potrebu zohľadniť rozdielny rozsah využívania centrálneho registra exekúcií jednotlivými používateľmi. Súčasná právna úprava ustanovuje jednotnú výšku odmeny za každý prístup do registra bez ohľadu na celkový počet prístupov používateľa v priebehu kalendárneho roka. Pri používateľoch, ktorí register využívajú vo väčšom rozsahu, tak narastajú celkové náklady spojené s jeho využívaním.

Predmetom návrhu vyhlášky je úprava spôsobu určenia výšky odmeny patriacej Slovenskej komore exekútorov za prístup do centrálneho registra exekúcií v závislosti od počtu prístupov jedného používateľa v období kalendárneho roka. Pri vyššom počte prístupov sa navrhuje nižšia výška odmeny za jednotlivý prístup, čím sa zohľadňuje intenzita využívania registra a zároveň sa znižujú náklady používateľov, ktorí register využívajú vo väčšom rozsahu.

Účinnosť návrhu vyhlášky sa navrhuje 1. januára 2027.
Návrh vyhlášky je v súlade s Európskou chartou miestnej samosprávy. 


